**Z úvodného slova P. Kasalovského**

Český anonym nedávno v blogovej reakcii na celkový vývoj v našom európskom životnom priestore poznamenal : „Môj prvý zákon medzinárodných vzťahov znie, že každý národ má od Boha právo absolútne zle spravovať svoje vlastné záležitosti a voliť si svojich vlastných gaunerov či hlupákov ...“.

Na dnes som avízoval viaceré diskusné témy.

**O čom je vlastenectvo ?**

Môže byť vlastencom ten, ktoré dostane dôveru občanov a dospeje do štádia, že nedokáže reálne vidieť, čo spáchal svojou neschopnosťou, alebo dokonca svojím avanturizmom.

Áno, premnohí boli zvolení občanmi, na čo dosť rýchlo zabudli, a správajú sa s predstavou, že sú vlastne spasiteľmi a dokonca uvažujú o akomsi vlastníctve génu geniality, a v konečnom dôsledku o svojom práve byť nenahraditeľní.

Akoby sme sa už vyrovnali s tým, že máme „bezbrehosť“. Nestrestateľnú „bezbrehosť“. Stačí počúvať názory našich politikov, ako aj poslancov Národnej rady SR, ktorí v nejednom prípade vydávajú želané za fakty, a to buď z neznalosti, z hlúposti, alebo za finančné odmeny. To, že nedovidia niekoľko krokov dopredu, to sa dá prepáčiť, ale drzosť s tuposťou a neodbornosťou je pre mnohých z nich efektom a pre občana so zdravým rozumom urážkou, či priam potupou.

Napríklad, týka sa to miliónkrát akcentovaného nedostatku pracovných síl. Akoby nepokračoval technologický pokrok ?! Ľudí predsa nahrádzajú roboty v tom najširšom zmysle slova. Prirodzene, múdrejší z podnikateľov tušia, že dôjde k zdaneniu tých strojov, ktoré nahradia pracovnú silu. O tom sme na našom fóre hovorili pred viac ako desiatimi rokmi. A preto je tu masívna snaha presvedčiť verejnosť, že nemáme, alebo čoskoro nebudeme mať dosť pracovníkov v celom rade odborov. Zahraniční pracovníci sú predsa lacnejší.

Faktom je, že od zmeny režimu jednotlivé vlády nebrali vážne, že nemôžeme vzdelávať odborníkov za peniaze daňových poplatníkov pre iné štáty. Napríklad sociálnych pracovníkov, zdravotnícky personál, hig tech pracovníkov, lekárov, atď.

Obdobne to platí o strašení verejnosti starnutím populácie. Sociálna poisťovňa funguje, je a bude v pluse, pokiaľ bude mať výber sociálnych odvodov aspoň na 80-85%. My tu máme v porovnaní s viacerými štátmi aj paradoxný výber odvodov od dôchodcov, ktorí pracujú a spolu s ním pre nich aj daňové znevýhodnenie.

Vlády, a taktiež súčasná sa vystatujú, že naši ľudia majú z roka na rok vyššie mzdy, ale opomínajú hovoriť o produktivite ich práce.

Je tu aj otázka dane pre banky. Nechcem tu pripomínať zámery vlády SMER-SD v súvislosti so ziskami bánk na území SR a ich trvalým nárastom, a to aj za cenu akejsi, lež citeľnej demoralizácie obyvateľstva. Bolo to dávno-pradávno, keď sa k vláde po prvýkrát dostal SMER SD.

Niet väčšieho pána u nás akou je náš bankový sektor, ktorý vlastne zásadným spôsobom ovplyvňuje domácu politiku. A tiež naše vzťahy k zahraničiu. Vďaka komu je dnes zadĺženosť občanov SR jednou z najvyšších v EÚ a väčšou hrozbou akou sú naši domáci politici a virtuálni vonkajší nepriatelia ?!

Ak sme sa vzrušovali rozdielnou kvality potravín, rovnako by sme sa mali vzrušovať rozdielmi v bankových a poisťovacích službách u nás a vo vyspelom zahraničí.

Sme vybrakovaní, národné hospodárstvo ako jestvovalo v nedávnej minulosti zmizlo do nenávratna, a my sa radujeme z toho, ako sa máme dobre.

Dámy a páni,

žijeme v čase, keď európskou osobnosťou sa stala budúca prezidentka SR pani Zuzana Čaputová a za európsku stálicu sa vypracoval aj problematický predseda EK pán Claud Junkers. Pozývateľka migrantov nielen do Nemecka, ale do EÚ pani Merkelová ešte stále je európskou jednotkou vďaka veľmociam i členským štátom EÚ. A podľa toho vnímajme svet, Európu i seba samých.

Aký to paradox, keď u nás sa vychvaľuje protikandidát pani Čaputovej, a napriek do poslednej chvíle živeným nádejám voličov, bol vskutku pre ňu nedôstojným partnerom. Na tom nič nemení ani to, že ho prezident USA Donald Trump pozval na palubu Air Force One.

Dosluhujúci prezident SR Andrej Kiska príkladom cností a zásluhovosti tiež nemôže byť, a tak dostával priestor v médiách, ktoré mu drukujú za to, že je vodcom „sily“, lež neznámej. To je už však minulosťou.

Prihlásil sa k európskym lídrom v súvislosti s nadchádzajúcimi voľbami do Európskeho parlamentu a k svätym, ako aj odvekým ideálom a mierovému bytiu. Keď začal vykonávať svoj mandát, tak sme ho vyzvali ako prvého občana SR, aby inicioval celosvetovú mierovú konferenciu u pápeža Františka. Neunúval sa odpovedať, tobôž konať, a dnes by nemusel vajatať o tom, ako aj to s mierom a bezpečnosťou v Európe.

Pre Slovensko je príznačné, že sa z hlbokého spánku prebúdzame päť minút po dvanástej. Najčerstvejším príkladom je celková úroveň zdravotnej starostlivosti a vybavenosť zdravotníckymi zariadeniami, a predovšetkým situácia v Bratislave. Viaceré nemocnice boli zlikvidované, to bolo za ministra Rudolfa Zajaca, ale neboli nahradené.

Dnes máme ministerku zdravotníctva, ktorá je síce dobrou vo svojom medicínskom odbore, ale za čas, ktorý je vo funkcii, s ničím nepohla tak, aby sa odstránili známe problémy zdravotníctva. Bola to jej veľká šanca urobiť koniec tradičným problémom a zabodovať u občanov, a predovšetkým pacientov.

Jej „vlastenecký“ prístup sa prejavil aj v navýšení počtu prijímaných na štúdium medicíny, ale bez akýchkoľvek záväzkov a bez návrhu, aby sme zabezpečovali absolventami našich vysokých škôl a univerzít za peniaze daňových poplatníkov potreby v našej republike. To je konkrétny príklad slovenskej rozšafnosti.

A tak by sme mohli pokračovať aj inými rezortami.

A bolo by vskutku zaujímavé poznať, aké pracovné výkony, resp. ako využívajú pracovný čas ľudia na ministerstvách a vôbec na centrálnych úradoch. Na to nereagovali ani vlády Mečiara, Dzurindu, ani Radičovej, ani Fica, a nebude inak ani v prípade Pellegriniho vlády.

Celkove, čo to máme za vládu, ktorej najsilnejšia strana nenovelizovala volebný zákon, aby sme mali konečne volebné obvody ? Čo to máme za vládu, ktorá nemala rovnaký meter na osoby, vrátane prezidenta SR, ktoré boli obvinené z trestnej činnosti ?! Čo to máme za vládu, ktorá nechala kydať na republiku, ale aj na konkrétne osoby bez dôkazov ?!

**Kde sa skončí dedolarizácia ?**

Môj osobný názor a podporený názormi zvonka je taký, že v istom momente to USA nezvládnu a dôjde k celosvetovej kríze, keď budeme len jednu jedinú dlaň od apokalypsy – od globálneho konfliktu, keďže niektorí z vládcov súčasného sveta majú pocit, ba sú presvedčení, že sa zachrania buď v Skalistých horách, na Urale, alebo kdesi v škandidávskych jaskynných systémoch.

**Čína a Rusko ako nepriatelia Slovenska ?**

Vo februári nám predstaviteľ Spojených štátov Mike Pompeo počas jednodňovej akejsi „chirurgickej“ návštevy SR mediálne tlmočil „dobrú radu“, aby sme sa mali na pozore pred Čínou a V. V. Putinom.

Súčasný prezident SR A. Kiska počas svojho mandátu ani raz nehovoril podnetne o našich vzťahoch s Čínou a s Ruskom, tobôž nepovedal ani jednu vetu o možnostiach ich rozvoja. Dospel aj k tomu, že na ním organizovanom oficiálnom podujatí k jubileu oslobodenia spod fašistickej nadvlády vo Zvolene opomenul kľúčový význam Sovietskeho zväzu a jeho osloboditeľskej misie.

Celý rad opozičných poslancov, ale aj zopár koaličných vyjadrili názor, že obidva štáty a ich národy sú nám cudzie, či priam existenčnou hrozbou.

Obdobne to platí o tzv. verejnoprávnych médiách, nehovoriac o tých, ktoré sú vo vlastníctve korporátnych spoločností, ktoré vytrvale zdôrazňovali to isté. Nezaznamenali sme podnety pre dobré vzťahy s výnimkou názorov, ktoré prezentovali pod ostrou paľbou takpovediac troch štvrtín aktuálnych aktérov domácej politiky tradične predseda NR SR A. Danko alebo niekoľkí poslanci a celý rad podnikateľov.

Dokonca som dostal na moju e-adresu anketu k výročiu skončenia 2. svetovej vojny v Európe, v ktorej bola jediná otázka o sovietskej účasti v nej. Vo viacerých spomienkových reláciách elektronických médií a v tlači bola táto „účasť“ a niekoľkostotisíc obetí opomínaných, či dokonca bagatelizovaných.

Akoby tu bol jasný zámer, **zabudnite,** **veď je to už vyše 85 rokov ...,** keď začal bujnieť taliansky, nemecký a japonský fašizmus, no a pôsobiť takmer vo všetkých štátoch civilizovaného sveta. Takmer zadusil všetko pokrokové a demokratické, a nebyť Sovietskeho zväzu, vlastencov zo všetkých európskych štátov v protifašistickom odboji, tak by naplnil svoje svetovládne ciele. Akoby nebolo ani desať miliónov čínskych občanov, ktorých brutálne zavraždili japonskí okupanti. Nič to však nemení na tom, že niektoré sovietske a v podstate antisovietske orgány sa začali správať na oslobodenom území na úrovni okupantov so všetkými dôsledkami. Vtedy nahlodávali vzťah k osloboditeľom a potom sa tak stalo aj v roku 1968.

**Problémom môže byť, že máme v úcte tak Čínu, Rusko, no i Spojené štáty, ale tieto seba navzájom, tak ako mnohí z nás vnímajú ako protivníkov, či dokonca nepriateľov. A my smrteľníci sa máme opäť spoliehať na vyhlásenia ich lídrov, no i na našich predstaviteľov, ktorých neraz musíme považovať za povýšených nad Ústavu SR svojím „rozhodovaním“ o tom, kto je kto, hlasovaním za sankcie, ale bez následnej informácie pre verejnosť, a to už nebudem pripomínať ich problémy s dobrými mravmi.**

Kto tu pracuje pre mier a lepší život súčasníkov, keď len ročné výdavky najvyspelejších štátov sveta na zbrojenie by vyriešili dnes akoby neriešiteľnú biedu, nevzdelanosť, chorobnosť a odovzdanosť tým mocným – nedotknuteľným.

**Kto je alebo kto by mal byť naším poslom mieru a pravdy o šťastí človeka ?**

Povedal by som niekoľko myšlienok.

V akom svete to žijeme ? Celý rad politikov má predstavu, že sú vyvolení vládnuť nielen svojim občanom, ale diktovať svoju vôľu celému svetu. Teda, určovať, čo je správne, čo je nesprávne, a každý, kto tak nemyslí, kto to neakceptuje, ten je vnímaný ako nepriateľ, v lepšom prípade ako protivník.

Za diktátom „myslenia“ sú vždy ekonomické a hegemonistické a v dôsledku expanzionistické záujmy. A v tých štátoch, ktoré sa tomu nechcú podvoliť sa aktivizuje tzv. piata kolona – a to v mene akoby vyšších princípov a tých najušľachtilejších ideálov.

Časy mierových riešení vzťahov medzi národmi a ich štátmi sú ilúziou. Časy nezištných priateľstiev a jednoznačných snažení sa o všestranne zlepšujúce sa vzťahy medzi štátmi sú rovnakou ilúziou.

Náš premiér Peter Pellegrini a jeho spolupracovníci boli nadšení nedávnym prijatím v Bielom dome. Štátnici rokovali až – dokonca bez minúty-dvoch pol hodiny, čím bol a je potvrdený vzťah jednej z troch veľmocí k 5,4-miliónovému Slovensku.

Kde sa to Svet dostal, kde sa dopracovali vodcovia veľmocí, mocností a štátov z G20, keď nemajú – nechcú mať na seba čas, keď nevnímajú, keď im nedochádza, keď nepripúšťajú, že je nevyhnutý dialóg a účasť verejnosti na ňom.

Ako to chápať ?! Ako keď B. H. Obama po tom, čo bol v úrade deväť mesiacov, dostal Nobelovu cenu za mier a azda iba tí bez rozumu sa nepýtali za čo bol poctený, čo urobil pre mier ?!

Bude to už desať rokov, a sedem, keď bola udelená EÚ. Principiálnou je otázka, čo urobila pre mier, tak tá ostáva naďalej v platnosti.

S mojím priateľom, naším čestným členom kardinálom Korcom sme neraz uvažovali o tom, či sa Svet mení k lepšiemu. Tak ako mnohí z nás sme dospeli k jednoznačnému názoru. Deklarovať svoju akčnosť, ba pokrokovosť – avantgardnosť slovami – pojmami ako Sloboda, Suverenita a Demokracia je vždy dosť jednoduché, ale naplniť ich činmi, tak to je v polohe želaní. Treba hľadať a nachádzať ľudí, za ktorými sú činy na prospech zdravého a humanistického myslenia. Poctiť ich za to, a zavrhnuť tých, ktorí v medzinárodných vzťahoch šermujú silou myslenou aj skutočnou.

**Kto a prečo sa bojí internetu ?**

Zhrniem názory viacerých členov. Bolo by to na úrovni zázraku, keby sa právo na internet dostalo medzi základné ľudské práva. Naše vlády to vnímajú ako kacírstvo, a to napriek tomu, že ich informačné toky z hľadiska ich opozície sú viac menej nulové, neúčinné, a dosť často „stratené“ v elektronickom priestore. Radšej sa budú zaujímať spolu s opozíciou o to, ako cenzúrovať internet, ako docieliť, aby mohli pôsobiť na verejnosť len niektoré portály, ktoré hlásajú to, čo vyhovuje mocným, zbohatnuvším, alebo tým zo suterénu. Tak o úlohe médií a ich pracovníkov hovorila nahlas dcéra Z. Brezinského, dcéra neopakovateľného mysliteľa a spolutvorcu sympatickej „americkej životnej línie“. Toho muža, ktorá mal nevyčísliteľnú hodnotu vďaka zdravému rozumu a úcte k životu ako takému.

**Dámy a páni,**

toľko ako rozcvička na dnešok. A preto ten citát anonymusa na úvod. Môžeme si za to, ako je spravovaná naša krajina, a kto v nej má moc. Bude to však záležitosť vzdelania, výchovy a informovanosti.